טרנד הפנינים כבר לגמרי כאן, וללא ספק בטח שמתן לב שהוא מככב בחנויות בגדול כבר מתחילת החורף.
הפנינים תמיד היו לאורך ההיסטוריה קלאסיקה ששורדת לעד, והיוו סימן ליוקרה, עושר, אלגנטיות ונשיות. בשנת 2014 היינו עדים לקאמבק גדול שעשו שרשראות הפנינים, כאשר התחלנו לשלב אותן גם עם בגדי קז'ואל, לא רק עם ביגוד מחויט. מתכשיט המזוהה עם נשים בוגרות ובעלות מעמד סוציו-אקונומי גבוה, הפכה הפנינה לנחלתן של נשים צעירים ופשינסטות יודעות דבר.
החורף הזה לא מדובר כבר רק בשרשראות, אלא בפנינים המשולבות בכל מיני פריטי לבוש כגון מעילים, ז'קטים, חולצות, מכנסיים, סוודרים, הלבשה תחתונה תיקים, נעליים, וחגורות. סיבוב קצר בקניון מבהיר בצורה ברורה שזה טרנד חזק שלא פוסח על שום חנות אופנה – מחנויות טרנדיות של אופנה צעירה ובועטת מול רשתות של קלאסיקה בוגרת, והוא ימשיך איתנו גם לאביב.
פנינים בג'ינס, בצעיף, בכובע ובמה לא?
הטאץ' של הפנינים בכל פריט לבוש מוסיף שיק וענין והופך כל פריט פשוט, קז'ואלי ובנאלי למיוחד, אלגנטי, נשי ומעניין. פנינים הם דרך נהדרת לשדרג כל חולצת טריקו פשוטה וג'ינס רגיל למשהו ייחודי והן מוסיפות אור וברק לכל לוק דהוי או חשוך.
אזעקת הטרנד גורמת במקביל גם לחיזוק מעמדם של תכשיטי הפנינים והם זוכים לעדנה מחודשת.
נראה הרבה עגילי פנינה בואריאציות שונות, בגוונים שונים (לבן, שמנת, אפור, פודרה ולפעמים גם צבעים נוספים) בשילוב על סיכות ראש, שרשראות עם פניני ענק, צמידים ועוד.
שיהיה לכן יום נפלא ומלא אור וברק, בדיוק כמו הפנינה!